PMIndiaData/PMIndiaSum huggingface dataset:
தற்சார்பு இந்தியா என்பது தரம் மற்றும் அளவு ஆகிய இரண்டையுமே சார்ந்ததாகும்: பிரதமர்

தற்சார்பு இந்தியா என்பது தரம் மற்றும் அளவு ஆகிய இரண்டையுமே சார்ந்ததாகும் என்று பிரதமர் திரு நரேந்திர மோடி கூறினார். தேசிய அளவியல் மாநாட்டில் (2021) பேசிய அவர் இவ்வாறு கூறினார். தேசிய அணு கால அளவு மற்றும் பாரதிய நிர்தேஷக் திரவியா பிரணாலி ஆகியவற்றை நாட்டுக்கு அர்ப்பணித்த பிரதமர், தேசிய சுற்றுச்சூழல் தரநிர்ணய ஆய்வகத்துக்கும் காணொலிக் காட்சி மூலம் அடிக்கல் நாட்டினார். "சர்வதேச சந்தைகளை இந்தியப் பொருட்களால் நிரப்புவது மட்டுமே நமது நோக்கமல்ல. மக்களின் மனங்களை வெல்ல நாம் விரும்புகிறோம். இந்திய பொருட்களுக்கு அதிகபட்ச சர்வதேச தேவையும், ஏற்றுக் கொள்ளுதலும் இருக்க வேண்டும் என்று நாம் விரும்புகிறோம்," என்று பிரதமர் கூறினார். தரம் மற்றும் அளவுக்காக சர்வதேச தர நிலைகளையே, தசாப்தங்களாக, இந்தியா சார்ந்து இருந்ததாக அவர் கூறினார். ஆனால் தற்போது, இந்தியாவின் வேகம், வளர்ச்சி, முன்னேற்றம், மதிப்பு மற்றும் வலிமையை நமது சொந்த தரநிலைகள் மூலம் அளவிடுகிறோம். அளவிடுதலுக்கான அறிவியலான அளவியல், எந்த ஒரு அறிவியல் சாதனைக்கும் அடிப்படையாக அமைகிறது என்று அவர் கூறினார். சிறப்பான அளவிடுதல் இல்லாமல் எந்த ஒரு ஆராய்ச்சியும் முன்னேற முடியாது. நமது சாதனைகளும் அளவிடப்பட வேண்டும். சர்வதேச மேடையில் நாட்டின் நம்பகத்தன்மை அதன் அளவிடுதலின் நம்பகத் தன்மையைப் பொறுத்தே இருக்கிறது என்று அவர் கூறினார். உலகில் நாம் எங்கு நிற்கிறோம் என்பதை காட்டுவதற்கான கண்ணாடி அளவியல் ஆகும் என்று பிரதமர் கூறினார். தற்சார்பு இந்தியா என்னும் லட்சியத்தை அடைவது என்பது தரம் மற்றும் அளவு ஆகிய இரண்டையுமே சார்ந்ததாகும் என்று பிரதமர் கூறினார். இந்தியப் பொருட்களால் உலக சந்தைகளை நிரப்புவதோடு மட்டுமில்லாமல், இந்தியப் பொருட்களை வாங்கும் ஒவ்வொரு வாடிக்கையாளரின் மனதையும் வெல்லுமாறு அவர் கேட்டுக்கொண்டார். இந்தியாவில் தயாரிக்கப்பட்ட பொருட்கள் உலகின் தேவையைப் பூர்த்தி செய்வதோடு மட்டுமில்லாமல் உலகத்தால் ஏற்றுக் கொள்ளப்பட வேண்டும் என்று பிரதமர் கூறினார். "தரம் மற்றும் நம்பகத்தன்மை ஆகிய தூண்களின் மீது இந்திய வணிகத்தை நாம் வலுப்படுத்த வேண்டும்," என்று அவர் கூறினார். நாட்டுக்கு இன்று அர்ப்பணிக்கப்பட்ட பாரதிய நிர்தேஷக் திரவியா, சான்றளிக்கப்பட்ட பொருள் முறை ஒன்றை வடிவமைப்பதன் மூலம் கடின உலோகங்கள், பூச்சிக்கொல்லிகள், மருந்துகள் மற்றும் ஜவுளி ஆகிய துறைகளில் தரமான பொருட்கள் தயாரிக்கப்படுவதற்கு உதவி புரியும் என்று அவர் கூறினார். ஒழுங்குமுறை சார்ந்த அணுகலில் இருந்து வாடிக்கையாளர் சந்தை அணுகுமுறைக்கு தொழில்துறை மாறிக்கொண்டிருக்கிறது. இந்த புதிய தரநிலைகளின் மூலம், நாடு முழுவதும் உள்ள மாவட்டங்களில் உள்ளூர் பொருட்களுக்கு சர்வதேச அடையாளத்தை வழங்குவதற்கான பிரச்சாரம் செய்யப்படுகிறது. குறிப்பாக, நமது சிறு, குறு மற்றும் நடுத்தர தொழில்களுக்கு இது பலனளிக்கும் என்று பிரதமர் தெரிவித்தார். உள்ளூர் வணிக சங்கிலியை கண்டறிவதற்காக இந்தியாவுக்கு வரும் வெளிநாட்டு பெரிய உற்பத்தி நிறுவனங்களுக்கு சர்வதேச தரநிலைகளைப் பின்பற்றுவது உதவும் என்று அவர் கூறினார். புதிய தரநிலைகள் மூலம் ஏற்றுமதி மற்றும் இறக்குமதி ஆகியவற்றின் தரம் உறுதி செய்யப்படும். இந்தியாவில் உள்ள நுகர்வோர்களுக்கு தரமான பொருட்களை இது வழங்குவதோடு, ஏற்றுமதியாளர்கள் எதிர்கொள்ளும் சிக்கல்களையும் குறைக்கும் என்று பிரதமர் கூறினார்.
பாராலிம்பிக்ஸ் போட்டிகளில் ஈட்டி எறிதலில் தங்கப் பதக்கம் வென்ற சுமித் அந்திலுக்கு பிரதமர் வாழ்த்து

டோக்கியோவில் நடைபெற்றுவரும் பாராலிம்பிக்ஸ் போட்டிகளில் ஈட்டி எறிதலில் தங்கப் பதக்கம் வென்ற சுமித் அந்திலுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள சுட்டுரைச் செய்தியில், “பாராலிம்பிக்ஸ் போட்டிகளில் நமது தடகள வீரர்கள் தொடர்ந்து சாதனைப் படைத்து வருகிறார்கள்! பாராலிம்பிக்ஸ் போட்டிகளில் சாதனை படைத்த சுமித் அந்திலால் நாடு பெருமை கொள்கிறது. மதிப்புமிக்க தங்கப் பதக்கத்தை வென்ற சுமித்துக்கு வாழ்த்துகள். உங்கள் எதிர்கால முயற்சிகளுக்கு நல்வாழ்த்துகள்”, என்று குறிப்பிட்டுள்ளார்.
வீட்டு உபயோக சமையல் எரிவாயு விநியோகத்தால் ஏற்படும் இழப்புகளுக்காக பொதுத்துறை எண்ணெய் விற்பனை நிறுவனங்களுக்கு ரூ.22,000 கோடி மானியம் வழங்க மத்திய அமைச்சரவை ஒப்புதல் அளித்துள்ளது

3 பொதுத்துறை எண்ணெய் விற்பனை நிறுவனங்களுக்கு ரூ.22,000 கோடி மானியம் வழங்குவது என்ற பெட்ரோலியம் மற்றும் இயற்கை எரிவாயு அமைச்சகத்தின் யோசனைக்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டுள்ளது. இந்திய எண்ணெய்க் கழகம் (ஐஓசிஎல்), பாரத பெட்ரோலியக் கழகம் (பிபிசிஎல்), இந்துஸ்தான் பெட்ரோலியக் கழகம் (ஹெச்பிசிஎல்) ஆகியவற்றுக்கு இந்த மானியம் வழங்கப்படும். வீட்டு உபயோக சமையல் எரிவாயு விநியோகம் தடைபடாமல் நடப்பதை உறுதி செய்து, இந்தியாவில் உற்பத்திச் செய்யப்படும் பொருட்களின் கொள்முதலுக்கு ஆதரவு தந்து தற்சார்பு இந்தியா திட்டத்திற்கான உறுதிப்பாட்டை தொடர இந்த ஒப்புதல் பொதுத்துறை எண்ணெய் விற்பனை நிறுவனங்களுக்கு உதவும். ஐஓசிஎல், பிபிசிஎல், ஹெச்பிசிஎல் ஆகிய பொதுத்துறை எண்ணெய் விநியோக நிறுவனங்கள் மூலம் முறைப்படுத்தப்பட்ட நிலையில் வாடிக்கையாளர்களுக்கு வீட்டு உபயோக சமையல் எரிவாயு சிலிண்டர்கள் விநியோகிக்கப்படுகின்றன. 2020 ஜுன் மாதத்திலிருந்து, 2022 ஜூன் மாதம் வரையிலான காலத்தில் சர்வதேச சந்தையில் சமையல் எரிவாயு விலை சுமார் 300 சதவீதம் அதிகரித்துள்ளது. இருப்பினும், சமையல் எரிவாயு விலை வாடிக்கையாளர்களுக்கு அந்த அளவுக்கு உயர்த்தப்படவில்லை. மாறாக இந்த காலத்தில் 72 சதவீதம் மட்டுமே உயர்த்தப்பட்டுள்ளது. இதனால், எண்ணெய் விற்பனை நிறுவனங்களுக்கு கணிசமான இழப்பு ஏற்பட்டுள்ளது. இருப்பினும், நாட்டின் அத்தியாவசியமான சமையல் எரிவாயு விநியோகத்தை 3 பொதுத்துறை எண்ணெய் நிறுவனங்களும் உறுதி செய்துள்ளன.
காவல் படைகளை நவீனமயமாக்குவதற்கான அம்பரெல்லா  திட்டத்துக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், காவல் படைகளை நவீனப்படுத்துவதற்காக அம்பரெல்லா திட்டத்தை (umbrella scheme) 2017-18 முதல் 2019-20-ம் ஆண்டுகள் வரை செயல்படுத்துவதற்கு ஒப்புதல் அளிக்கப்பட்டது. இந்தத் திட்டத்துக்கு, மூன்று ஆண்டுகளுக்கான செலவு ரூ.25,060 கோடி. இதில், மத்திய அரசின் பங்கு ரூ.18,636 கோடியாகவும், மாநிலங்களின் பங்கு ரூ.6,424 கோடியாகவும் இருக்கும். சிறப்பம்சங்கள்: O இந்தத் திட்டத்தின் கீழ், உள்நாட்டு பாதுகாப்பு, சட்டம்-ஒழுங்கு, பெண்கள் பாதுகாப்பு, நவீன ஆயுதங்கள் இருப்பதை உறுதிப்படுத்துவது, காவல் படைகளை இடம்பெயரச் செய்தல், உபகரணங்களை வாங்குவதற்கு உதவுவது, ஹெலிகாப்டர்களை வாடகைக்கு எடுத்தல், காவல் துறை கம்பியில்லா சேவையை மேம்படுத்துவது, தேசிய செயற்கைக்கோள் இணையம், குற்றம் மற்றும் குற்றச் செயல்கள் கண்காணிப்பு இணையம் மற்றும் அமைப்புத் திட்டம் (CCTNS project), மின்னணு சிறைச் சாலைத் திட்டம் போன்றவற்றுக்கு சிறப்பு வழிமுறைகள் உருவாக்கப்பட்டுள்ளன. O அம்பரெல்லா திட்டத்தின் கீழ், ஜம்மு-காஷ்மீர், வடகிழக்கு மாநிலங்கள் மற்றும் இடதுசாரி பயங்கரவாதிகளால் பாதிக்கப்பட்ட மாநிலங்களுக்கு உள்நாட்டு பாதுகாப்பு தொடர்பான செலவினங்களுக்காக ரூ.10,132 கோடியை மத்திய அரசு செலவிடும். O இடதுசாரி பயங்கரவாதிகளால் பாதிக்கப்பட்ட 35 மாவட்டங்களில், வளர்ச்சியின்மை பிரச்சினையை எதிர்கொள்வதற்காக ரூ.3,000 கோடியில், சிறப்பு மத்திய நிதி திட்டம் அறிமுகப்படுத்தப்பட்டுள்ளது. O வடகிழக்கு மாநிலங்களில் காவல் துறை கட்டமைப்பை மேம்படுத்துதல், பயிற்சி நிறுவனங்கள், விசாரணை வசதிகள் ஆகியவற்றுக்காக ரூ.100 கோடி ஒதுக்கீடு செய்யப்படுகிறது. O இந்தத் திட்டத்தை செயல்படுத்துவதன் மூலம், இடதுசாரி பயங்கரவாதிகளால் பாதிக்கப்பட்ட பகுதிகள், ஜம்மு-காஷ்மீர், வடகிழக்கு மாநிலங்கள் போன்ற பகுதிகளில் தற்போதுள்ள பல்வேறு விதமான சவால்களை திறமையாக எதிர்கொள்ளும் வகையில், அரசின் திறன் வலுப்படும். மேலும், வளர்ச்சி நடவடிக்கைகளை மேற்கொள்ள முடியும். இது இந்தப் பகுதிகளில் வாழ்க்கைத் தரத்தை மேம்படுத்தும். அதேநேரத்தில், சவால்களை திறமையாக எதிர்கொள்ள உதவும். O குற்றவியல் நீதி முறையில் உள்ள முக்கியமான இடைவெளியைப் போக்கும் வகையில், காவல் துறை கட்டமைப்பு, தடய அறிவியல் ஆய்வகங்கள், பயிற்சி நிறுவனங்கள் ஆகியவற்றை மேம்படுத்துதல் மற்றும் போதுமான உபகரணங்களை இருக்கச் செய்தல் ஆகியவற்றுக்காக மாநிலங்களுக்கு நிதியுதவி அளிக்கும் வகையில், புதிய முயற்சிகள் அறிமுகப்படுத்தப்பட்டுள்ளன. காவல் நிலையங்கள் ஒருங்கிணைக்கப்பட்டு, தேசிய தரவு அடிப்படையிலான குற்றம் மற்றும் குற்றவியல் ஆவணங்கள் உருவாக்கப்படும். இது, குற்றவியல் நீதி முறையில் உள்ள மற்ற தூண்களான சிறைச்சாலைகள், தடய அறிவியல் ஆய்வகங்கள் மற்றும் தண்டனை வழங்கும் அலுவலகங்கள் போன்றவற்றுடன் இணைக்கப்படும். O அம்பரெல்லா திட்டம், ஆந்திரப்பிரதேச மாநிலத்தில் உள்ள அமராவதியில் அதிநவீன தடய அறிவியல் ஆய்வகத்தை அமைக்கவும், பாதுகாப்புக்கான சர்தார் பட்டேல் சர்வதேச மையம், ஜெய்ப்பூரில் உள்ள தீவிரவாத தடுப்பு மற்றும் கிளர்ச்சி தடுப்பு மையம், காந்தி நகரில் உள்ள குஜராத் தடய அறிவியல் பல்கலைக் கழகம் ஆகியவற்றை மேம்படுத்தவும் வழிவகை செய்கிறது. அம்பரெல்லா திட்டத்தின் மூலம், காவல் படைகள் நவீனமயமாக்கப்படுகின்றன. இது மத்திய மற்றும் மாநில காவல் படைகளை நவீனமயமாக்கி, அதன் திறமையையும், செயல் திறனையும் மிகப்பெரிய அளவுக்கு ஊக்குவிக்கும் என்று எதிர்பார்க்கப்படுகிறது.
ரீ-இன்வெஸ்ட் 2020-ஐ பிரதமர் தொடங்கி வைத்தார்

மூன்றாவது சர்வதேச புதுப்பிக்கத்தக்க எரிசக்தி முதலீட்டு மாநாடு மற்றும் கண்காட்சியை (ரீ–இன்வெஸ்ட் 2020), காணொலி மூலம் பிரதமர் திரு நரேந்திர மோடி இன்று துவக்கி வைத்தார். புதிய மற்றும் புதுப்பிக்கத்தக்க எரிசக்தி அமைச்சகத்தால் நடத்தப்படும் இந்த மாநாடு, இன்று முதல் 28 நவம்பர் வரை நடக்கிறது. 'நீடித்த எரிசக்தி மாற்றத்துக்கான புதுமைகள்' என்பது ரீ–இன்வெஸ்ட் 2020-இன் மையக்கருவாகும். இம்மாநாட்டின் முந்தைய பதிப்புகளில் விவாதிக்கப்பட்ட விஷயங்களான உற்பத்தித் திறனில் மெகாவாட்டில் இருந்து ஜிகாவாட்டுக்கு மாறுவது, 'ஒரே சூரியன், ஒரே உலகம், ஒரே மின்சார தொகுப்பு' ஆகியவை குறுகிய காலத்துக்குள் புதுப்பிக்கத்தக்க எரிசக்தி துறையில் நிஜமாகி வருவதாக பிரதமர் மகிழ்ச்சி தெரிவித்தார். கடந்த ஆறு வருடங்களாக இணையில்லா பயணம் ஒன்றை இந்தியா மேற்கொண்டு வருவதாக அவர் கூறினார். ஒவ்வொரு இந்தியரும் அவரது திறமையை முழுவதுமாக வெளிக்கொண்டு வரும் வகையில் அவருக்கு மின்சாரம் கிடைப்பதை உறுதி செய்வதற்காக இந்தியாவின் மின்சார உற்பத்தி திறனும், விநியோகத் திறனும் விரிவாக்கப்பட்டு வருவதாக அவர் கூறினார். புதுப்பிக்கத்தக்க எரிசக்தி திறனில் சர்வதேச அளவில் நான்காவது இடத்தில் தற்போதுள்ள இந்தியா, முக்கிய நாடுகளுடன் ஒப்பிடும் போது அதிக வேகத்தில் வளர்ந்து வருவதாக அவர் கூறினார். நம்முடைய மொத்த உற்பத்தி திறனில் 36 சதவீதமாக, அதாவது 136 ஜிகாவாட்டுகளாக இந்தியாவின் புதுப்பிக்கத்தக்க எரிசக்தி உற்பத்தி திறன் தற்போது உள்ளது. 2017 முதல் நிலக்கரி சார்ந்த மின்சாரத்தை விட இந்தியாவின் வருடாந்திர புதுப்பிக்கத்தக்க எரிசக்தி திறன் அதிகரித்து வருவதாக பிரதமர் மகிழ்ச்சி தெரிவித்தார். இந்தியாவின் நிறுவப்பட்ட புதுப்பிக்கத்தக்க எரிசக்தி திறன் கடந்த ஆறு வருடங்களில் இரண்டரை மடங்கு அதிகரித்துள்ளது என்று அவர் கூறினார். புதுப்பிக்க எரிசக்தி துறையில் முன்னதாகவே முதலீடு செய்ததன் மூலம் இதை அடைய முடிந்ததென்றும், இதன் மூலம், அப்போது அதிகமாக இருந்த விலைகள் தற்போது குறைந்து வருவதாகவும் திரு மோடி கூறினார். வலுவான சுற்றுச்சூழல் கொள்கைகள் வலிமையான பொருளாதாரமாகவும் ஆகலாம் என்பதை உலகத்திற்கு இந்தியா செய்து காட்டியுள்ளது என்று அவர் கூறினார். எரிசக்தி செயல்திறன் என்பது ஏதோ ஒரு அமைச்சகம் அல்லது துறைக்கு மாத்திரமானது என்றில்லாமல், ஒட்டுமொத்த அரசுக்கும் இலக்காக நிர்ணயிக்கப்பட்டுள்ளதாக அவர் கூறினார். எரிசக்தி திறனை அதிகரிக்கும் வகையிலேயே நமது கொள்கைகளும் உள்ளன. மின்னணு பொருட்கள் தயாரிப்பு துறையில் உற்பத்தி சார்ந்த ஊக்கத்தொகைகளின் வெற்றியைத் தொடர்ந்து, அதே போன்ற ஊக்கத்தொகைகளை உயர்திறன் சூரிய சக்திப் பொருட்களுக்கும் தர நாங்கள் முடிவெடுத்துள்ளோம் என்று பிரதமர் கூறினார். "தொழில் செய்வதை எளிதாக்குவது" எங்களது முக்கிய முன்னுரிமை என்றும், முதலீட்டாளர்களுக்கு வசதிகளை வழங்குவதற்காக பிரத்யேக திட்ட மேம்பாட்டு மையங்கள் நிறுவப்பட்டுள்ளதாகவும் அவர் கூறினார். அடுத்த தசாப்தத்திற்கான மிகப்பெரிய புதுப்பிக்கத்தக்க எரிசக்தி திட்டங்கள் தயாராக உள்ளதாகவும், வருடத்திற்கு 20 பில்லியன் டாலர்கள் என்ற அளவில் வர்த்தக வாய்ப்புகளை இவை உருவாக்கும் என்றும் அவர் அறிவித்தார். இந்தியாவின் புதுப்பிக்கத்தக்க எரிசக்தி பயணத்தில் இணையுமாறு முதலீட்டாளர்கள், உற்பத்தியாளர்கள் மற்றும் தொழில்களுக்கு அவர் அழைப்பு விடுத்தார். ——
புனிததலங்களை தூய்மையாக வைத்திருக்கும் பக்தர்களின் செயலுக்கு பிரதமர் பாராட்டு

வழிபாடு செய்யும் இடங்களை தூய்மையாக வைத்திருக்க வேண்டும் என்ற எண்ணம் பக்தர்களிடையே அதிகரித்து வருவதற்கு பிரதமர் மோடி பாராட்டு தெரிவித்துள்ளார். பிரதமரின் அழைப்பை ஏற்று, மதவழிபாட்டுத் தலங்களை சுத்தமாக வைத்திருக்க வேண்டும் என்ற எண்ணம் மக்களிடையே அதிகரித்து வருவதாகவும், புனித தலங்களை பக்தர்கள் சுத்தம் செய்து வருவதாகவும், மன்கி பாத் நிகழ்ச்சியில் உத்தரகாண்ட் முதல்வர் திரு.புஷ்கர் சிங் தாமி தெரிவித்திருந்த கருத்துக்கு, பிரதமர் மோடி தனது ட்விட்டரில் பதிலளித்துள்ளார்.
சட்டத்தை நிலைநாட்டுவதற்கான பயிற்சியில் இந்தியாவிற்கும் அமெரிக்காவிற்கும் இடையே ஒத்துழைப்பிற்கான ஒப்பந்தம் கையெழுத்திடுவதற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்களின் தலைமையில் நடைபெற்ற அமைச்சரவை கூட்டம் சட்டத்தை நிலைநாட்டுவதற்கான அமெரிக்காவின் மைய சட்டத்தை நிலைநாட்டுவதற்கான பயிற்சி மையங்கள் மற்றும் இந்தியாவின் காவல்துறை ஆராய்ச்சி மற்றும் மேம்பாட்டுக்கான கழகம் ஆகியவற்றுக்கிடையே ஒத்துழைப்பிற்கான ஒப்பந்தம் ஒன்றில் கையெழுத்திட தனது ஒப்புதலை வழங்கியது. இந்திய-அமெரிக்க உள்நாட்டுப் பாதுகாப்பு குறித்த பேச்சுவார்த்தைகள் என்ற வகையில் பாதுகாப்பு தொடர்பான விஷயங்கள் குறித்து இரு நாடுகளுக்கும் இடையேயான ஒத்துழைப்பை மேம்படுத்த இது வழிவகுக்கும். இந்த ஒத்துழைப்பிற்கான ஒப்பந்தம் பயிற்சிகளுக்கான தரங்கள், பயிற்சிக்கான பொருட்கள், பயிற்சியாளர்களின் தரம் போன்றவற்றை மேம்படுத்த உதவும். இது நாட்டில் காவல் துறையினரின் செயல்பாட்டை மேம்படுத்துவது, அறிவார்ந்த காவல்துறை என்ற கருத்தாக்கத்தை நடைமுறைப்படுத்துவது ஆகியவற்றுக்கு பெருமளவில் உதவுவதாக அமையும். பயங்கரவாதத்தின் அனைத்து வடிவங்கள், வெளிப்பாடுகள், நாடுகள் கடந்த குற்றங்கள் ஆகியவற்றை எதிர்த்துப் போராடுவது, பயங்கரவாத அமைப்புகள் தொடர்ந்து வளர்ச்சிபெறுவதைத் தடுப்பது என்ற பொதுவான நலனை இந்தியாவும் அமெரிக்காவும் பகிர்ந்து கொள்கின்றன. உள்நாட்டையும், முக்கியமான கட்டமைப்புகளையும், பாதுகாப்பது, பயங்கரவாத தாக்குதல்கள் மூலம் உலகளாவிய பொருட்களின் போக்குவரத்தை சீர்குலைப்பதைத் தடுப்பது ஆகியவற்றின் பொதுவான நலன்களையும் இந்தியாவும் அமெரிக்காவும் பகிர்ந்து கொள்கின்றன. பின்னணி: 2010 நவம்பரில் அமெரிக்க அதிபர் இந்தியாவிற்கு வருகை தந்தபோது, பயங்கர வாதத்திற்கு எதிரான இந்திய-அமெரிக்க முன்முயற்சியின் தொடர்ச்சியாக உள்நாட்டு பாதுகாப்பு குறித்த பேச்சுவார்த்தைகளை என்ற ஏற்பாட்டை உருவாக்குவது என இருதரப்பினரும் ஒப்புக்க்கொண்டிருந்தனர். கீழ்க்கண்ட விஷயங்களை உள்ளடக்கிய வகையில் உள்நாட்டு பாதுகாப்பிற்கான பேச்சுவார்த்தைகளின் கீழ் ஆறு துணைக்குழுக்கள் உருவாக்கப்பட்டன: 1. உலக அளவில் பொருட்களை சப்ளை செய்யும் சங்கிலித் தொடர், போக்குவரத்து, துறைமுகம், எல்லைப்பகுதி மற்றும் கடல்பகுதி ஆகியவற்றின் பாதுகாப்பு. 2. பெருநகரங்களின் காவல் பணிகள் மைய அரசு மற்றும் உள்ளூர் பங்குதாரர்கள் ஆகியோருக்கிடையே தகவல்களை பரிமாறிக் கொள்வது. 3. சட்டவிரோத நிதியுதவி, பணம், நிதிசார்ந்த மோசடிகள் மற்றும் போலி பண நோட்டுக்கள் போன்றவற்றை சட்டவிரோதமான வகையில் கடத்துவது. 4. இணையம் தொடர்பான தகவல்கள். 5. செயல்திறனை அதிகரித்துக் கொள்ளுதல்; மற்றும் 6. தொழில்நுட்பத்தை மேம்படுத்திக் கொள்ளுதல். உள்நாட்டுப் பாதுகாப்பிற்கான பேச்சுவார்த்தைகளில் அடங்கியுள்ள இந்த ஆறு துணைக்குழுக்கள் தொடர்பாக இந்தியாவில் செயல்பட்டு வரும் சட்டத்தை நிலைநாட்டும் அமைப்புகளின் ஒட்டுமொத்த செயல்திறனை மேம்படுத்துவதை அமெரிக்க அதிகாரிகளுடன் ஒருங்கிணைக்கும் நோக்கத்துடன் உள்நாட்டுப் பாதுகாப்பிற்கான பேச்சுவார்த்தைகளின் ஒரு பகுதியாக செயல்திறனை வளர்த்தெடுப்பதற்கான துணைக்குழு ஒன்று உருவாக்கப்பட்டுள்ளது. இந்தியாவிலும் அமெரிக்காவிலும் செயல்திறனை வளர்த்தெடுக்கும் விஷயத்தைக் கையாளும் முக்கிய நிறுவனங்களுக்கிடையே கட்டமைப்புடன் கூடிய ஒத்துழைப்பு மிகவும் முக்கியமானதாகக் கருதப்படுகிறது. அந்த வகையில் அமெரிக்காவில் உள்ள அமெரிக்காவின் மைய சட்டத்தை நிலைநாட்டுவதற்கான பயிற்சி மையங்கள் மற்றும் இந்தியாவிலுள்ள அதன் மறுபதிப்பான இந்திய காவல்துறை ஆராய்ச்சி மற்றும் மேம்பாட்டுக்கான கழகம் ஆகியவற்றுக்கிடையே ஒத்துழைப்பிற்கான ஒப்பந்தம் ஒன்றை உருவாக்க வேண்டும் என அமெரிக்க தரப்பு பரிந்துரை செய்திருந்தது.
பிரதமர் வியட்நாம் மக்களுக்கு அவர்களது தேசிய தினத்தை முன்னிட்டு வாழ்த்து தெரிவித்தார்.

பிரதமர் திரு நரேந்திர மோடி வியட்நாம் மக்களுக்கு அவர்களது தேசிய தினத்தை முன்னிட்டு வாழ்த்து தெரிவித்துள்ளார். “உங்கள் தேசிய தினத்தை முன்னிட்டு வியட்நாம் மக்களாகிய உங்களுக்கு வாழ்த்துகள். வியட்நாம் நமது நட்பு நாடு. அதனுடனான எங்களது உறவுகளை நாங்கள் போற்றுகிறோம்” என்று பிரதமர் தமது வாழ்த்துச் செய்தியில் குறிப்பிட்டுள்ளார்.
கேலோ இந்தியா பல்கலைக்கழக விளையாட்டுப் போட்டிகள்  பெங்களூருவில் ஏப்ரல் 24-ஆம் தேதி தொடங்குகிறது. இந்நிகழ்சியில் பிரதமர் உரையாற்றுகிறார்

கேலோ இந்தியா பல்கலைக்கழக விளையாட்டுப் போட்டிகள் பெங்களூருவில் நாளை ஏப்ரல் 24-ஆம் தேதி தொடங்குவது தமக்கு மகிழ்ச்சி அளிப்பதாக உள்ளது என்று பிரதமர் திரு நரேந்திர மோடி தெரிவித்துள்ளார். இளம் விளையாட்டு வீரர்களின் திறன்களை வளர்ப்பதில் இந்த விளையாட்டு போட்டிகள் பெரிதும் உதவிடும் என்று திரு மோடி கூறினார். விளையாட்டுப் போட்டிகள் நாளை மாலை தொடங்குவது குறித்த தனது செய்தியையும் பகிர்ந்து கொள்வதாகவும் திரு மோடி தெரிவித்துள்ளார். பிரதமர் டுவிட்டரில் கூறியிருப்பதாவது; கேலோ இந்தியா பல்கலைக்கழக விளையாட்டுப் போட்டிகள் ஏப்ரல் 24-ஆம் தேதி பெங்களூருவில் தொடங்கி வைக்கப்படுவது மிகவும் மகிழ்ச்சியான விஷயம். இந்த விளையாட்டுகள் இளம் விளையாட்டு வீரர்களின் திறமைகளை வளர்ப்பதில் நீண்ட பயணமாகும். நாளை மாலை விளையாட்டு போட்டிகள் தொடங்கும் போது எனது செய்தியையும் பகிர்ந்து கொள்கிறேன்." மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819431
பத்தான்கோட் விமானப் படைத் தளத்தை பிரதமர் பார்வையிட்டார்

சமீபத்தில் தீவிரவாதிகளால் தாக்கப்பட்ட பத்தான்கோட் விமானப் படைத் தளத்தை பிரதமர் திரு. நரேந்திர மோடி இன்று பார்வையிட்டார். இந்த தாக்குதலுக்கு எதிராக நடந்த பதில்தாக்குதல் இது போன்ற நிகழ்வு மீண்டும் நடக்காமல் இருக்க எடுக்கப்பட்டுள்ள நடவடிக்கைகள் குறித்து பாதுகாப்பு துறையின் மூத்த அலுவலர்கள் பிரதமரிடம் எடுத்துரைத்தனர். விமான தளத்திற்கு தொடர்புடைய மற்ற இடங்களை பார்வையிட்ட பிரதமர் விமானம் மூலம் எல்லை பகுதியையும் ஆய்வு செய்தார். தேசிய பாதுகாப்பு ஆலோசகர் திரு. அஜித் தோவல், ராணுவம், விமானப் படை, தேசிய பாதுகாப்புப் படை, எல்லை பாதுகாப்பு படைகளின் தளபதிகளும் உடன் இருந்தனர்.
விமான போக்குவரத்திற்கான பிராந்திய இணைப்புத் திட்டமான உடான் திட்டத்தை பிரதமர் சிம்லாவில் இருந்து தொடங்கி வைத்தார்.

விமான போக்குவரத்திற்கான பிராந்திய இணைப்புத் திட்டமான உடான் திட்டத்தை பிரதமர் திரு. நரேந்திர மோடி இன்று சிம்லா, நான்டெட் மற்றும் கடப்பா விமான நிலையங்களில் இருந்து துவக்கி வைத்தார். இமாசல பிரதேசம், பிலாஸ்பூரில் ஹைட்ரோ பொறியியல் கல்லூரிக்கு அடிக்கல் நாட்டுவதைக் குறிக்கும் விதமாக பிரதமர் மின்னணு இ-கல்வெட்டை திறந்து வைத்தார். சிம்லா விமான நிலையத்தில் கூடியிருந்த மக்களிடம் பிரதமர் உரையாற்றினார். அதேபோல், நான்டெட் மற்றும் கடப்பா விமான நிலையங்களில் கூடியிருந்த மக்களிடம் பிரதமர் காணொளி காட்சி மூலம் உரையாற்றினார். நடுத்தர மக்களின் வாழ்க்கைத்தரம் மாறிவருகிறது என்றும் அவர்களின் லட்சியங்கள் அதிகரித்து வருகிறது என்றும் பிரதமர் கூறினார். அவர்களுக்கு சரியான வாய்ப்பு கிடைத்தால் அவர்கள் பல அதிசயங்களை நிகழ்த்துவர். உடான் (உதயமாகும் தேசத்தில் சாமான்ய மக்கள்) திட்டத்தை பற்றி கூறிய பிரதமர் முன்னொரு காலத்தில் சிலருக்கு மட்டுமே உரியதாக இருந்த விமானப் பறப்பு என்பது இன்று மாறிவிட்டது. விமான போக்குவரத்து துறையின் புதிய கொள்கைகள் இந்திய மக்களின் லட்சியங்களுக்கு வாய்ப்பு கொடுக்கும் வகையில் அமைந்துள்ளது. இரண்டு மற்றும் மூன்றாம் நிலை நகரங்கள், வளர்ச்சி இயந்திரங்களாக மாறிவருகிறது. மேம்படுத்தப்பட்ட விமான போக்குவரத்து இவர்களுக்கு பயனளிக்கும். இந்த உதான் திட்டம் இமாச்சல பிரதேசத்தின் சுற்றுலா துறைக்கு உதவியாக அமையும் என்று பிரதமர் கூறினார்.
ஸ்வீடன் வர்த்தக குழுவினர் பிரதமருடன் சந்திப்பு

ஸ்வீடன் நாட்டைச் சேர்ந்த வர்த்தக குழுவினர் பிரதமர் திரு. நரேந்திர மோடியை இன்று சந்தித்தனர். இந்தியாவில் நடைபெறும் இந்தியா ஸ்வீடன் வர்த்தக தலைவர்கள் வட்ட மேஜை மாநாட்டில் பங்கேற்க புது தில்லி வந்துள்ள ஸ்வீடன் நாட்டின் தலைமை செயல் அலுவலர்கள் சிலர் இந்த குழுவில் இடம்பெற்று இருந்தனர். நல்லெண்ணக் குழுவினரை பிரதமர் வரவேற்றார். ஸ்வீடன் தயாரிப்பாளர்களுக்கு நீண்டகால அடிப்படையில் வர்த்தக வாய்ப்புகள் இந்தியாவில் உள்ளன. பாதுகாப்புத் துறை தயாரிப்புகள் மற்றும் சூரிய சக்தி போன்றவை இந்த சந்திப்பின் போது விவாதிக்கப்பட்டன.
பாதுகாப்பு, விண்வெளி மேம்பாடு: பிரதமர் ஆலோசனை

இந்திய பாதுகாப்புத் தொழில்துறை வலிமையானதாகவும் தற்சார்புற்றதாகவும் ஆக்க உரிய சீர்திருத்தங்களை மேற்கொள்வது குறித்து பாரதப் பிரதமர் திரு. நரேந்திர மோடி விரிவான விவாதத்தை மேற்கொண்டார். “கோவிட் 19” தொற்று பரவியுள்ள இத்தகைய சூழ்நிலையில் பொருளாதாரத்துக்கு உத்வேகம் அளிக்க முன் முயற்சி எடுக்கும் வகையிலும் அதே சமயம், ஆயுதப் படைகளின் தேவைகளைப் பூர்த்தி செய்யும் விதத்திலும் இந்த விவாதம் அமைந்தது. நாட்டில் உள்ள ஆயுத, தளவாட தொழிற் சாலைகளின் செயல்பாடுகளைச் சீர்திருத்துவது, கொள்முதல் நடைமுறையையை ஒழுங்குபடுத்துவது, நிதி ஒதுக்கீட்டில் போதிய கவனம் செலுத்துவது, ஆராய்ச்சி மற்றும் மேம்பாடு, புதுமையாக்கம் ஆகியவற்றை ஊக்குவிப்பது, அதிக முக்கிய பாதுகாப்புத் தொழில்நுட்பத்தில் முதலீடுகளை ஈர்ப்பது, ஏற்றுமதியை அதிகரிப்பது ஆகியவை குறித்தும் பிரதமர் தலைமயிலான கூட்டத்தில் விவாதிக்கப்பட்டது. பாதுகாப்புத் துறையிலும் விண்வெளித் துறையிலும் வடிவமைப்பு முதல் உற்பத்தி வரை உள்ளிட்டவற்றில் இந்தியாவை உலகின் முன்னணி நாடுகளின் வரிசையில் ஈடம்பெறச் செய்வது குறித்து பிரதமர் வலியுறுத்தினார். அத்துடன், இந்தியாவின் தற்சார்பு, ஏற்றுமதி மேம்படுத்துதல் என்ற இரட்டை குறிக்கோள்களை எட்டும் விதத்தில் தனியார் துறை – அரசுத் துறையின் தீவிரப் பங்களிப்பு ஆகியவை குறித்தும் பிரதமர் விவாதித்தார். பாதுகாப்புத் துறையில் உள்நாட்டு மற்றும் வெளிநாட்டு முதலீட்டை ஈர்ப்பது குறித்தும் அவர் ஆய்வு செய்தார். அதே சமயம் பாதுகாப்புச் செலவினங்களைச் சிக்கனமாகக் கையாள்வது குறித்தும் அதன் மூலம் சேமிக்கப்படும் நிதி பாதுகாப்பு முதலீட்டைப் பெறுவதற்குப் பயன்படுத்துவது குறித்தும் விவாதிக்கப்பட்டது. பாதுகாப்புக்கான கொள்முதல் நடைமுறையில் உள்ள சிக்கல்கள், வாய்ப்புகள், உதிரி பாகங்களை உள்நாட்டில் தயாரித்தல், தொழில்நுட்பப் பரிமாற்றம், இந்தியாவில் உற்பத்திக்கான போதிய வசதிகளை அமைத்து உலகளாவிய அசல் இயந்திர உற்பத்திக்கு உதவுவது, உலகளாவிய விநியோக சங்கலியில் இந்தியாவை நிலைபெறச் செய்தல் ஆகிய பல்வேறு விஷயங்கள் குறித்தும் பிரதமர் ஆய்வு செய்தார். பாதுகாப்பு உற்பத்தியில் இந்தியா உலக அளவில் தலைவராகத் திகழ தரமானவற்றை ஏற்றுமதி செய்விதல் கவனம் வேண்டும் என்றும் அதிநவீன உபகரணங்கள் / அமைப்புகள் / தளங்கள் ஆகியவற்றில் கவனம் செலுத்தவேண்டும் என்றும் பிரமதர் வலியுறுத்தினார். இறக்குமதியைச் சார்ந்திருப்பதைக் குறைத்துக் கொள்ள வேண்டும் என்று வலியுறுத்திய பிரதமர், ‘உள்நாட்டிலேயே உற்பத்தி செய்வோம்‘ என்ற சித்தாந்தத்தை முன்னெடுத்துச் செல்லவேண்டும், பாதுகாப்பு சாதனங்களை வடிவமைத்தல், தயாரித்தல், உற்பத்தி செய்தல் ஆகியவற்றுக்கு உள்நாட்டிலேயே உரிய திறன்களை வளர்த்துக் கொள்ளும் வகையில் செயல்படவேண்டும் என அறிவுறுத்தினார். பாதுகாப்பு பொருட்களை ஏற்றுமதி செய்வதில் முன்முயற்சிகள் தேவை என பிரதமர் வலியுறுத்தினார். உலகளாவிய பாதுகாப்பு உற்பத்தித் தர இணைப்பில் இடம்பெறுவதுடன் ஆராய்ச்சி மற்றும் மேம்பாட்டை ஊக்குவிக்கும் வகையிலான சூழலை உருவாக்குவதற்கும் இந்தியாவுக்கான அறிவுசார் சொத்துரிமையை உருவாக்கவும் முன்முயற்சி எடுக்க பிரதமர் அறிவுறுத்தினார். இக்கூட்டத்தில் மத்திய பாதுகாப்புத் துறை அமைச்சர், உள்துறை அமைச்சர், நிதியமைச்சர் மற்றும் மத்திய நிதித்துறை இணையமைச்சர், மூத்த அதிகாரிகள் ஆகியோர் பங்கேற்றனர்.
பல்வேறு துறைகளில் 2016 நேரடி அந்நிய முதலீட்டுக் கொள்கையை எளிமைப்படுத்துதல் மற்றும் தாராளமயமாக்குவதற்கு அமைச்சரவை ஒப்புதல்.

பிரதமர் திரு நரேந்திர மோடி தலைமையிலான மத்திய அமைச்சரவை புது தில்லியில் இன்று 2016 ஜூன் 20 – ந் தேதி மத்திய அரசு அளித்த அந்நிய நேரடி முதலீட்டுக் கொள்கைத் திருத்தங்களுக்கு பின்னேற்பு ஒப்புதலை வழங்கியது. இந்தக் கொள்கைத் திருத்தங்கள் அந்நிய நேரடி முதலீட்டுக் கொள்கையைத் தாராள மயமாக்கி எளிமைப்படுத்துவதன் மூலம் இந்தியாவுடன் வர்த்தகம் புரிதலை எளிமைப் படுத்தும் நடவடிக்கைகளுக்கு உதவுவதன் மூலம் கூடுதலான அந்நிய நேரடி முதலீட்டைப் பெற வழிவகை செய்யும். இதனையடுத்து நாட்டின் முதலீடு, வருமானம், வேலைவாய்ப்பு ஆகியன வளர்ச்சி அடையும். திருத்த விவரங்கள் வருமாறு: இந்தியாவில் தயாரிக்கப்படும் உணவு உற்பத்திப் பொருட்களை மேம்படுத்துவதில் அடிப்படை மாற்றங்கள் இந்தியாவில் உற்பத்தி செய்யப்படும் உணவு உற்பத்திப் பொருள்கள் சார்ந்த 100 சதவீத அந்நிய நேரடி முதலீட்டுக்கு மின்னணு வர்த்தகம் உள்ளிட்ட வர்த்தகத்துக்கான தானாகவே ஏற்படும் மார்க்கத்தில் இந்த திருத்தம் அமைந்திருக்கும். பாதுகாப்புத் துறையில் 100 சதவீதம் வரையிலான வெளிநாட்டு முதலீடு தானாகவே நடைபெறும் மார்க்கத்தில் நிறுவனங்களில் அந்நிய நேரடிமுதலீட்டுப் பங்குகள் 49 சதவீதம் வரை ஏற்கனவே அனுமதிக்கப்பட்டன. 49 சதவீதத்துக்கும் கூடுதலான முதலீடுகள் அந்தந்த நேர்வுகளின் தேவைகள் அடிப்படையில் மத்திய அரசால் அனுமதிக்கப்பட்டு வந்தன. குறிப்பாக எந்த துறைகளில் நாட்டுக்கு அதி நவீன தொழில்நுட்பம் கிடைக்க வாய்ப்பு உள்ளதோ அவற்றுக்கெல்லாம் அவ்வாறு அனுமதி வழங்கப்பட்டது. இந்த வகையில் இந்தத் துறையில் அந்நிய நேரடி முதலீடு தொடர்பாக கீழ்க்கண்ட மாற்றங்கள் செய்யப்பட்டுள்ளன. (i) 49 சதவீதத்திற்கும் கூடுதலான நேரடி முதலீடு இப்போது அரசு அனுமதி மூலம் அதிநவீனத் தொழில்நுட்பம் கிடைக்கும் நிலையிலும் அல்லது இதரப் பதிவு செய்யப்பட்ட காரணங்களுக்காகவும் அனுமதிக்கப்படும். (ii) பாதுகாப்புத் துறையிலான அந்நிய நேரடி முதலீட்டு வரம்பு 1959 – ம் ஆண்டு ஆயதச் சட்டத்தின் கீழ் வரும் சிறு ஆயுதங்கள் அவற்றுக்கான தோட்டாக்கள் ஆகியவற்றுக்கும் பொருந்தும். ஒலிபரப்பு சேவைகளில் நுழைவு மார்க்கத்தை மறு ஆய்வு செய்தல் ஒலிபரப்பு சேவைகளுக்கான அந்நிய நேரடி முதலீட்டுக் கொள்கை திருத்தப்பட்டுள்ளது. பகுதி வாரியான புதிய வரம்புகளும் நுழைவு மார்க்கங்களும் கீழ்க் கண்டபடி அமையும். துறை / செயல்பாடு புதிய வரம்பு மற்றும் மார்க்கம் 5.2.7.1.1
காபுல் தீவிரவாதத் தாக்குதல்; பிரதமர் கண்டனம்

காபுலில் நடைபெற்ற தீவிரவாதத் தாக்குதலுக்கு பிரதமர் திரு. நரேந்திர மோடி கண்டனம் தெரிவித்துள்ளார். காபுலில் நடைபெற்ற தீவரவாதத் தாக்குதலுக்கு நாங்கள் கடும் கண்டனம் தெரிவிக்கிறோம். உயிர் இழந்தோர் குடும்பத்தினருடன் எமது எண்ணங்கள் உள்ளன. காயமடைந்தவர்கள் விரைவில் குணமடைய நான் பிராத்திக்கிறேன். அனைத்து விதமான தீவரவாதத்தையும் எதிர்த்து போரிட ஆப்கானிஸ்தானுக்கு இந்தியா துணையாக இருக்கும். தீவரவாதத்திற்கு ஆதரவு அளிக்கும் அனைத்து சக்திகளும் அழிக்கப்படவேண்டும் தோற்கடிக்கப்பட வேண்டும். என்று பிரதமர் கூறியுள்ளார்.